**Innkommet forslag 1**

**Ja til utvidelse av offentlig oppskyting av fyrverkeri på nyttårsaften.**

Bakgrunnen for forslaget:

Oslo kommune arrangerte offentlig fyrverkeri for første gang nyttårsaften 2008/2009. Tiltaket ble startet for å lage en trygg ramme rundt fyrverkerioppskytningen, samt for å redusere risikoen for at noen velger å trosse forbudet mot fyrverkeri innenfor ring 2. Rakettoppskyting på nyttårsaften er en viktig nyttårstradisjon som befolkningen fortsatt bør ha mulighet til å ta del i. Det er derfor viktig at dette skjer i trygge rammer som oppfyller dagens krav til sikkerhetsstandarder. Hvert år fører oppskytning av nyttårsraketter til alvorlige skader på mennesker, miljø og dyreliv. Rapporter viser at antallet fyrverkeriskader har gått ned med nesten 70 prosent etter det nasjonale forbudet mot pinneraketter ble innført i 2008.

Offentlig fyrverkeri er ment som et inkluderende gratistilbud til befolkningen. Det er et uttalt mål ved tilbudet om at flest mulig av Oslo sin befolkning skal kunne oppleve det, uavhengig av menneskers lommebok. Innkjøp av privat fyrverkeri er dyrt og er for noen en luksus man ikke har råd til. De siste årene har Oslo kommune arrangert oppskyting av fyrverkeri fra to steder ved midnatt nyttårsaften. Det ene stedet er ved havnebassenget utenfor Rådhuset, mens det andre stedet er ved Furuset idrettspark. Dette er et tilbud som bør utvides ved at man oppretter flere oppskytingsplasser slik at større deler av Oslos befolkning kan utnytte tilbudet.

Befolkningen er også enig. Ifølge en undersøkelse utført av Norges Ingeniør- og Teknologorganisasjon (NITO) i 2018 var kun 16 prosent opptatt av retten til å skyte opp egne raketter på nyttårsaften. Over 60 prosent mener også at privat bruk av fyrverkeri bør forbys dersom kommunen står for offentlig oppskyting av fyrverkeri på nyttårsaften. Også ifølge en spørreundersøkelse MMI utførte for Direktoratet for samfunnssikkerhet og beredskap (DSB) i 2006, ønsket sju av ti nordmenn større begrensninger i privat bruk av fyrverkeri, mens fire av ti vil ha totalforbud.

Helt siden 1989 har privat bruk av fyrverkeri vært forbud i sentrale deler av Oslo. I dag er det totalforbud mot avfyring av fyrverkeri avgrenset til innenfor Ring 2, samt trehusområdene på Vålerenga og Kampen. Utenom disse stedene er det lov å sende opp godkjent fyrverkeri på nyttårsaften mellom klokken 18.00-02.00. Resten av året er det søknadspliktig. Det er kun lov å selge fyrverkeri til private fem dager i året, fra 27. -31. desember.

Sagene Arbeiderparti vil

* Fortsatt vektlegge innbyggeres rett til å markere høytider og merkedager, og vil derfor utvide dagens gratistilbud om offentlig rakettoppskyting i Oslo ved at det opprettes flere steder for oppskyting av fyrverkeri i offentlig regi på nyttårsaften.
* Redusere skadeomfanget ved privat oppskyting av fyrverkeri ved at dagens forbud mot bruk av privat fyrverkeri i Oslo skal gjelde *hele* året, inkludert nyttårsaften.
* Utvide det kommunale forbudet mot salg av fyrverkeri til å gjelde *hele* året.